Приета с Протокол № 32, Решение № 614/27.11.2009 г.
доп.с Решение 989 от Протокол № 53/25.03.2011 г.,
изм. и доп. с Решение № 1597 от Протокол № 78/25.04.2019 г.


ОБЩИНА БЕРКОВИЦА

Н А Р Е Д Б А 
ЗА УСЛОВИЯТА И РЕДА ЗА УСТАНОВЯВАНЕ НА ЖИЛИЩНИ НУЖДИ И ЗА НАСТАНЯВАНЕ ПОД НАЕМ В ОБЩИНСКИ ЖИЛИЩА

Глава първа. ОБЩИ  ПОЛОЖЕНИЯ.

Чл.1 /1/ Настоящата наредба определя реда и условията за управлението и разпореждането с общинския жилищен фонд, собственост на Община Берковица.  

/2/ Общинският жилищен фонд включва общинските жилища, които по силата на закон или правна сделка са станали собственост на Общината.

Чл.2 /1/ Управлението и разпореждането с общинския жилищен фонд се осъществява от кмета на Общината в съответствие с разпоредбите на настоящата Наредба и конкретните решения на Общинския съвет.

/2/ Организацията и контролът на дейностите по ал. 1 се осъществяват от Кмета на Общината.

Чл.3 /1/ Жилищната собственост на Общината  по своето предназначение са:

1. жилища за настаняване под наем на граждани с установени жилищни нужди;

2. жилища за продажба, замяна и обезщетяване на бивши собственици, чиито имоти са отчуждени за общински нужди;

3. ведомствени жилища;

4. резервни жилища.

/2/ С решение на Общинския съвет, по предложение на кмета на Общината се приема списък, в който се определя броя, вида и местонахождението на всяка една от групите по ал. 1.

/3/ При необходимост Общинският съвет може да извършва промени в списъка по предложение на кмета на Общината.

Глава втора. УПРАВЛЕНИЕ  НА  ОБЩИНСКИЯ  ЖИЛИЩЕН  ФОНД.

Раздел първи. Общински жилища за настаняване под наем.

Чл.4
/1/ В общинските жилища за настаняване под наем се настаняват нуждаещите се от жилище граждани:

1. лица с жилищни нужди установени по настоящата наредба;

2. наематели на общински жилища, които се засягат от ново строителство, надстрояване или пристрояване, основен ремонт или реконструкция;

3. лица, жилищата на които са възстановени на бившите им собственици по реда на чл. 7 от Закона за възстановяване на собствеността върху одържавени недвижими имоти.

/2/ Жилищните нужди се установяват по реда на настоящата наредба, установен в глава ІІ, раздел Установяване на жилищни нужди и настаняване в общински жилища.

Чл.5
/1/ Жилища за настаняване под наем са новопостроените и наличните свободни жилища, определени с решение на Общинския съвет по чл. 3, ал. 1, т.1 от настоящата наредба.

/2/ Не се допуска предоставянето и използването на общински жилища за нежилищни нужди, както и пренаемане на общински жилища.

Чл.6 
Не се настаняват в общински жилища граждани или членове на техните семейства, които:

1.самонастанили се в общински жилища и от момента на освобождаване на жилището, или са прекратени по тяхна вина наемните правоотношения, не са изтекли пет години,

2. не отговарят на условията на чл. 14 , ал.1 от настоящата наредба.

Чл.7 
/1/ Установяват се следните норми за настаняване в общински жилища:

1.  за едночленно или двучленно семейство /съпрузи/ – едностайно жилище;

2.  за тричленно семейство, двучленно домакинство и двучленно семейство /родител и дете/ – двустайно жилище;

3. за четиричленно семейство – тристайно жилище;

4. за семейства с пет или повече членове – четиристайно жилище.

При определяне на жилищната площ се взема в предвид и детето, което ще се роди.

/2/ Право за настаняване в по-голямо жилище, над установените в ал. 1 норми, имат семейства, в които има членове със заболявания, посочени в списък на Министерство на здравеопазването. Правото се доказва с документ, издаден от съответната лекарска комисия.

/3/ За задоволяване на специфични нужди може да се предостави допълнителна стая :

1. за хабилитирани научни работници, които не притежават кабинет или ателие за упражняване на научни и творчески дейности;

2. на семейство, с което  живеят непрекъснато в едно домакинство в продължение на две или повече години и продължават да живеят пълнолетни низходящи или възходящи, които не притежават жилищен или вилен имот в страната. 

Чл.8
/1/ В едно жилище се настанява само едно семейство.

/2/ Две или повече семейства могат  да се настаняват по изключение в едно жилище само с тяхно изрично писмено съгласие.

Чл.9
/1/Когато поради намаляване броя на членовете в семейството, същото не покрива нормите за настаняване, установени с настоящата наредба,  в едномесечен, а в случай на смърт на някое от настанените лица - в тримесечен срок наемателите подават молба за настаняване в същото или друго общинско жилище.

/2/ Ако наемателите не подадат молба в посочените срокове пренастаняването се извършва служебно.

/3/ Ако в едномесечен срок от връчване на заповедта по ал. 2 наемателите не заемат определеното им жилище, заповедта се отменя, а наемното правоотношение за заеманото жилище се прекратява.
/4/ За заеманата наднормена жилищна площ, за жилище в гр. Берковица, за всеки допълнителен квадратен метър се заплаща наем в двоен размер за стаята с по-голяма площ след решение на комисията по чл.18, ал.4 от настоящата наредба.

Чл. 10/1/ Настаняването и пренастянавенето в жилище под наем се извършва със заповед на кмета на Общината, след предложение на комисията по чл.18, ал.4 от наредбата.

/2/ В заповедта се посочват:

1. трите имена, единния граждански номер на настаненото лице;

2. броя на членовете на семейството на настанения, техните имена и родствената връзка;

3. вида и местонахождението на жилището;

4. срока за настаняване.

/3/ Заповедта за настаняване се отнася за всички членове на семейството на настанения.

/4/ Преди издаване на заповедта членовете на семейството или домакинството представят: 

1. декларация за семейно положение  и имотно състояние;

2.  удостоверение за декларирани недвижими имоти от отдел “Местни данъци и такси” в Община Берковица;

3. удостоверение от Службата по вписванията при районен съд;

4.  удостоверение за нетни доходи за последните 12 месеца.

/5/  Заповедта се получава лично от настанения или упълномощен член от настаненото семейство.

Чл. 11 /1/ След влизане в сила на заповедта по чл. 10, ал. 1 се сключва наемен договор с настаненото лице.

/2/ Наемният договор се сключва при условията на Закона за задълженията и договорите и има минимум следните реквизити:

1. страни;

2. подробно описание на предоставения под наем имот - общинско жилище;

3. срока, за който се предоставя жилището да бъде 5 /пет/ години;

4. наемната цена, определена в Тарифа приета от ОбС-Берковица, която се дължи и в какви срокове се заплаща;

5. санкции и неустойки за недобросъвестно ползване на имота;

6. прекратителни условия.

/3/ предаването на общинското жилище се извършва с приемно-  предавателен протокол.

/4/ (отм. с Решение № 1597 от Протокол № 78/25.04.2019 г.)
/5/ Сключените договори до приемането на тази наредба се актуализират, при условията на ал. 2.

Чл. 12 /1/ Наемателите на общински жилища могат да заменят помежду си жилищата, в които са настанени при спазване на нормите за жилищна задоволеност, установени в настоящата наредба, след решение на комисията по чл.18, ал.4 от настоящата наредба.

/2/ Замяната се извършва със заповед на кмета на Общината въз основа на молба с нотариално заверени подписи от заинтересованите страни.

/3/ Не се допуска принудително изпълнение на заповед за замяна.

/4/ Ако замяната не се осъществи в едномесечен срок от датата на влизане в сила на заповедта по ал. 2, тя се счита за отменена.

Чл.13 /1/ Пренастаняване на наематели на едно общинско жилище в друго равностойно свободно общинско жилище се допуска по тяхна молба с решение на комисията по чл.18, ал.4.

/2/  За пренастаняване в друго жилище могат да кандидатстват наематели на общинско жилище, след като са ползвали първоначално предоставеното им най-малко 3 години, освен при промяна в броя на членовете на семейството или при предписание на комисията по чл.195 от ЗУТ за премахване на жилищната сграда, в която се намира общинското жилище, при продажба или реституция на общинското жилище.

/3/ Настанителната заповед се издава от кмета на Общината и се сключва договор за наем.

Раздел втори. Установяване на жилищни нужди и настаняване в общински жилища.

Чл.14  Право да кандидатстват за настаняване под наем в жилищата по чл.43 от Закона за общинската собственост имат български граждани и техните семейства, които отговарят едновременно на следните условия:

1. имат постоянна адресна регистрация в гр. Берковица повече от 5 последователни години към годината, в която кандидатстват за картотекиране, с изключение на кандидати за останалите населени места на територията на Община Берковица, за които се изисква една година адресна постоянна регистрация в съответното населено място. Изискването не се отнася за лица, израсли в “Дом за отглеждане на деца, лишени от родителски грижи”;

2.   не притежават жилище, вила, жилищен или вилен имот;

3.  не притежават идеални части от имоти по т.2 в населени места от І до VІІ категория; 

4.  не са прехвърляли имоти по т. 2 и 3 на други лица, с изключение на прекратяване на съсобственост или дарение в полза на държавата, общината и организация с идеална цел, в десетгодишен срок от подаване на документите за картотекиране;

5. не са регистрирани като еднолични търговци и нямат участие в търговски дружества и кооперации;

6. не притежават имущество на обща стойност по-голяма от 2/3 от данъчната оценка на жилище, съответстващо на нормите по чл.7, ал.1 за жилище  изразено във:

- налични парични средства по влогове;

- акцизи , дивиденти;

- моторни превозни средства;

- земеделски / горски / земи;

-фабрики, магазини, работилници, складове за търговска дейност, ателиета, както и други обекти и съоръжения с производствено предназначение;

7. общият нетен доход за 12 месеца не надвишава две минимални работни заплати на член от семейството или домакинството за един месец, считано от датата на кандидатстване назад;

8. да са изтекли повече от 5 години от освобождаване на жилище вследствие на:

- самонастаняване в общинско жилище;

- прекратяване на наемните отношения по вина на наемателя.

Чл.15 /1/ Стойността  на  притежаваното имущество по чл. 14,  т. 6  се определя, както следва:

1.  моторни превозни средства, селскостопански машини и други – по данъчна стойност;

2. за земеделските земи - по Наредбата за условията и реда за установяване на текущи пазарни цени на земеделските земи; 

3. за фабрики и други обекти с производствено предназначение и за прилежащите към тях терени и съоръжения - по оценки, извършени от лицензиран оценител.

/2/ (изм. и доп. с Решение № 1597 от Протокол № 78/25.04.2019 г.) Оценките на притежаваното недвижимо имущество по ал. 1, т.2 се извършват от съответните служби на общинската администрация по местонахождение на имота.
/3/ В притежаваното имущество се включват и наличните парични средства, включително и тези по жилищноспестовните влогове.

Чл.16 /1/ Лицата и семействата, които отговарят на условията, се подреждат в зависимост от степента на жилищната им нужда в групи, както следва:

1. Първа - незаемащи жилищна площ и ползващи не  по – малко от една година за жилище нежилищни помещения, констатирано от комисия назначена от Кмета на Община Берковица;

2. Втора – живеещи в помещения, негодни за обитаване, вредни в санитарно-хигиенно отношение или застрашени от самосрутване, освидетелствани по установения за това ред;

3. /Трета – живеещи на свободно договаряне най – малко една година, установено чрез представяне на нотариално заверен договор, или чрез подадена годишна декларация по чл. 41 от ЗОДФЛ от собственика на предоставеното под наем жилище;

4. Четвърта – заемащи недостатъчна жилищна площ съобразно определените норми за жилищна задоволеност.

/2/ Заемането на помещенията по ал. 1, т.1 и 2 е основание за еднократно установяване и степенуване на жилищната нужда на живеещите в тях. Повторното им обитаване от други лица не поражда права за ново определяне на жилищна нужда.   

/3/ При подреждане на лицата и семействата в една и съща група се дава предимство и се разпределят кандидатстващите в следните подгрупи:

1. самотни родители на непълнолетни деца;

2. лица до 30 годишна възраст израсли в “Дом за отглеждане на деца, лишени от родителска грижа”;

3. семейства, в които един от членовете е с призната 90,1 – 100 % или 70,1 – 90% инвалидност;

4. семейства с две и повече деца;

Чл.17 /1/ Картотекирането се извършва на базата на подадени документи, след служебна проверка на декларираните обстоятелства, за която се съставя констативен протокол от извършилите я.

/2/ Комисията за картотекирането определя степента на жилищната потребност на нуждаещите се, разпределени по групи и подгрупи,  всяка година към 1 декември.

Чл.18 /1/ В общината се съставя и поддържа картотека  на нуждаещите се от жилища лица и семейства, които отговарят на условията по чл. 14

/2/ Гражданите, кандидатстващи за картотекиране за жилище за настаняване под наем, подават в деловодството на Община Берковица: молба и декларация по образец, както и документи, утвърдени с решение на Общинската комисия по картотекирането, удостоверяващи обстоятелствата по чл.14.

/3/ В декларацията по образец, утвърден от кмета на Общината, се посочват:

1. броят, трите имена, възрастта и продължителността на постоянната адресна регистрация на членовете на семейството;

2. жилищните условия, при които живее семейството към момента на представяне на молбата; вписват се данни за вида (жилищни, не жилищни), размера и собствеността на обитаваните помещения;

3. сделки, извършени с недвижими имоти по чл. 14,  т. 4;

4. притежавано имущество по чл. 14,  т. 6;

5. общ основен годишен доход на членовете на семейството за последните дванадесет месеца, формиран от заплати и пенсии, както и допълнителни доходи от хонорари, търговска и стопанска дейност, отдаване на собствен сграден фонд под наем, земеделски земи под аренда и др.;

6. данни за предишни вписвания в картотеките;

7. обстоятелства, свързани с обитаваните помещения;

8. подгрупите;

9. деклариране, че за неверни данни кандидатът е съгласен да бъде изключен от картотека за срок от 5 години.

/4/ Кметът на Общината назначава комисия и одобрява правила за работата й, в която се включват служители от общинската администрация, общински съветници, председателите на постоянните комисии по здравеопазване, социална, жилищна политика и трудова заетост, и стопански дейности, общинска собственост и приватизация, и експерти /лекари, инженери, архитекти и други/ за:

1. картотекиране на нуждаещи се граждани;

2. изготвя проект на годишен списък;

3. прави предложения за настаняване в общински жилища на включените в годишния списък, пренастаняване на наематели и замяна;

4. предлага промени в предназначението на жилищата по чл.3, ал.1.

/5/ Комисията по ал. 4 разглежда в двумесечен срок подадените молби и декларации, взема решение за включване или невключване на гражданите в картотеката и определя степента на жилищната нужда на отделните семейства /лицата/ по групи и подгрупи съгласно чл. 16.

/6/ Решението на комисията се съобщава и се обжалва по реда на Административнопроцесуалния кодекс.

Чл.19 /1/ Комисията  съставя и обявява проектосписък на картотека не по-късно  от 1 декември на текущата година по групи и подгрупи според степента  на жилищните нужди на отделните семейства. 

/2/ Възражения и искания по проектосписъка за картотека се правят в 14-дневен срок до кмета на Община Берковица.

/3/ Постъпилите възражения по ал.2  се разглеждат в 14-дневен срок, като кмета на Община Берковица взема решение по тях и утвърждава окончателния списък за картотека.

/4/  Комисията съставя и обявява проектосписък с поредност по групи и подгрупи за настаняване не по-късно от 7 януари на следващата година.

/5/ Възражения и искания по проектосписъка за настаняване се правят в 14-дневен срок до кмета на Община Берковица.

/6/ Постъпилите възражения по ал.5 се разглеждат в 14-дневен срок, като кмета на Общината взема решение по тях и утвърждава окончателния списък за настаняване.

/7/  Включените в списъка за картотека през предходните години си запазват поредността по групи и подгрупи, и не са длъжни да подават в годината на изготвяне на проектосписъка за картотека документите по чл. 18, ал. 2от настоящата наредба, освен при промяна на обстоятелствата по чл. 14 от същата или при наличие на обстоятелствата, визирани в чл. 22 от наредбата.

/8/  До 31 октомври на настоящата година гражданите, картотекирани в предходни години, са длъжни да подадат декларация по чл. 18, ал. 2 от наредбата с оглед преценка на обстоятелствата по чл. 14, след получено писмено уведомление от общинската администрация. Неподалите декларацията по чл. 18, ал. 2 в посочения срок отпадат от списъка за картотека на настоящата година.

/9/  Проектосписъкът  за картотека за настоящата година се съставя при спазване на определената поредност по групи, подгрупи и години.

/10/  До 31 октомври на настоящата година гражданите, включени в окончателния списък за настаняване за предходни години, са длъжни да подадат декларация по чл. 18, ал. 2 от наредбата с оглед преценка на обстоятелствата по чл. 14 от наредбата, след получено писмено уведомление от общинската администрация. Неподалите декларацията по чл. 18, ал. 2 в горепосочения срок отпадат от окончателния списък  за настаняване за настоящата година.

/11/  Окончателният списък за настаняване за текущата година се съставя при спазване на определената поредност по групи, подгрупи и години. 

Чл.20 Гражданинът остава картотекиран като нуждаещ се от жилище и когато:

1. е повикан на срочна военна служба;

2. учи в друго населено място;

3. работи в друго населено място в страната.

Чл.21 /1/ Гражданите, картотекирани по указания ред, са длъжни при промяна на данните по картотеката  и на условията по чл. 14 да уведомят в едномесечен срок писмено Общината чрез попълване на нова декларация и по чл.20 – представят документ, удостоверяващ отсъствието му от Общината.

/2/ Гражданите, които започват индивидуално или групово жилищно строителство, или са включени в жилищностроителни кооперации, уведомяват писмено Общината в шестмесечен срок от издаването на разрешението за строеж.

/3/ При предоставяне на ведомствено жилище или жилище на търговско дружество за настаняване или закупуване от картотекиран гражданин, същият  уведомява общината в едномесечен срок.

Чл.22 /1/ Изваждат се от картотеката:

1. придобилите имоти;

2. включените в строителство;

3. настанените в жилище, което отговаря на  нормите за жилищно задоволяване.

/2/ Гражданите, посочили неверни данни или не съобщили в декларациите обстоятелствата, свързани с условията по чл. 14, чл. 20, чл. 21 носят отговорност по чл. 313 от Наказателния кодекс и се изваждат от картотеката за срок от 5 години.

/3/  Изваждането от картотеката се извършва с решение на комисията по чл.18, ал.4. Решението се съобщава писмено и може да се обжалва по реда на Административнопроцесуалния кодекс.

/4/ Поредността по групи и подгрупи на картотекираните граждани се актуализира всяка година. Тя не се променя в течение на годината.

Чл.23  Документите, подадени от гражданите при кандидатстване за настаняване под наем в общинско жилище, се съхраняват в общинската картотека  5 години след изваждането им от нея.

Чл.24. /1/ Настаняването се извършва по утвърдения годишен списък, със заповед на кмета на Общината, след представяне на документите по чл.10, ал.4 от тази наредба и след  подписана от титуляра по заповедта декларация по образец за познаване на нормите на чл.46 и  чл.65 от Закона за общинската собственост, чл.26 ал.2, чл.50 и чл.52 от настоящата наредба.

/2/ (отм. с Решение № 1597 от Протокол № 78/25.04.2019 г.)
/3/ Настаняването на гражданите по Окончателния списък продължава и след приключване на календарната година, до утвърждаването на нови списъци за следващата година.

/4/ Гражданите, включени в списъците от предходната година и не получили жилища, се включват в началото на списъка през текущата година при спазване на установената поредност, освен ако има промяна на условията по чл. 16, на групите или на други данни и обстоятелства.

Чл.25 /1/  При отказ на включените в списъка за настаняване граждани да заемат на предложеното им жилище, на същите не се предлага друго в продължение на 1 година.

/2/ При отказ на наемателите на общински жилища, находящи се в сгради, освидетелствани по реда на чл.195 от ЗУТ, да заемат предложеното им жилище за пренастаняване, наемните правоотношения за заеманото жилище се прекратяват.

/3/ При отказ на наематели на реституирани и продадени  общински жилища да заемат предложеното им жилище за пренастаняване, наемните правоотношения за заеманото жилище се прекратяват.

/4/  При писмен отказ на служебно пренастанени наематели по реда и при условията на чл. 9, ал.2 от настоящата наредба да заемат предложеното им жилище, наемните правоотношения за заеманото жилище се прекратяват, когато заеманото жилище надхвърля нормите, установени в чл. 9, ал.2.

Чл.26 /1/ Гражданите, настанени в общински жилища, подават ежегодно от 2 януари до 31 март следните документи в  Община Берковица за преценка на обстоятелствата по чл. 14:   

1.декларация по образец;     

2. служебни бележки за доходите за последните 12 месеца на обитателите на общинското жилище;           

3.  удостоверение за всеки от живеещите в жилището от данъчните служби за декларирани имоти и удостоверение от службата по вписванията при Берковски районен съд за извършени прехвърлителни сделки;                                                                                                                            4. копие от  документи за последния платен наем, ел. енергия, ВиК, топлоенергия;                                                    

5. копие от актуални непредставени медицински документи от ТЕЛК или ЛКК – при хронични заболявания на член от семейството;                                                                                                                                                                                                                                        6. други документи, изясняващи правомерността на ползване на жилището по решение на комисията по чл.18, ал.4.        

/2/ При попълване на декларация по чл.26, ал.1, т. 1 от настоящата наредба с невярно съдържание от наемателите, наемните  правоотношения се прекратяват.                                                                                             

Чл.27  Решенията на комисията по чл.18, ал.4, които се вземат при спазване на реда в този раздел се съобщават на заинтересованите писмено и могат да се обжалват по реда на Административно-процесуалния кодекс, пред кмета на Община Берковица.

      

Раздел трети. Резервни общински жилища. Ред и условия за настаняване.

Чл.28 В резервните жилища се настаняват граждани според изискванията и реда на чл. 45 от Закона за общинската собственост за срок не повече от две години, с изключение на лицата по чл.30, ал.1 от настоящата наредба.

Чл.29 /1/ Обстоятелствата и жилищната нужда по чл. 45, т. 1 и 2 от Закона за общинската собственост се установява от комисия, назначена със заповед на Кмета на Общината.

/2/ В хипотезата на чл. 45, т. 1 от Закона за общинската собственост комисията се свиква в срок от 24 часа и извършва оглед на място и изготвя предложение до нуждаещите се в конкретно жилище.

/3/ В случаите по чл. 45, ал. 1, т.2 от Закона за общинската собственост обстоятелствата, които могат да доведат до настаняване в общинско жилище от резервния фонд трябва да са такива, че непосредствено да заплашват живота и здравето на нуждаещите се.
Чл.30  /1/ (отм. с Решение № 1597 от Протокол № 78/25.04.2019 г.)
/2/ Настанителната заповед се издава от кмета на Общината въз основа на прието от Общинския съвет решение.

Чл.31 /1/ Резервният общински фонд задължително разполага по всяко време с минимум две незаети, самостоятелни жилища за критични нужди.

/2/ Установения с ал. 1 баланс може да бъде нарушен само при тежки масови природни стихийни бедствия или аварии за срок не по - дълъг от два месеца.

/3/ При форсмажорни обстоятелства при настаняването в резервни жилища могат да не се спазват нормите за жилищна заетост, установени с тази Наредба.

/4/ (отм. с Решение № 1597 от Протокол № 78/25.04.2019 г.)
Раздел четвърти. Ведомствени жилища. Ред и условия за настаняване в тях.

Чл.32 /1/ /Доп. С Решение 989 от Прот. № 53/35.03.2011 г./ В  общинските  ведомствени жилища се  настаняват  временно, до прекратяването на трудовите им правоотношения, служители на общинската администрация, служители на общински търговски дружества, други общински мероприятия и дейности.
/2/ Настаняването по предходната алинея се извършва само, ако служителите или членовете на семействата им нямат жилище в съответното населено място и представляват дефицитни специалисти.

Чл.33  Кметът на Общината назначава комисия в състав: зам. кмет , служител в отдел "Общинска собственост" и ръководителят на съответното звено в общинската администрация, в което работи настанявания. Комисията прави мотивирани становища във връзка с постъпилите молби за настаняване във ведомствени жилища.

Чл.34  Наемните правоотношения с настанените във ведомствено жилище се прекратяват с прекратяването на трудовите /служебните/ правоотношения на общинския служител.

Чл.35 /1/ От ведомствения жилищен фонд могат да бъдат определени със заповед на кмета на Общината жилища за настаняване на гости на Общината за пренощуване.

/2/ Реда и начина за ползване на тези жилища се определя със заповед на Кмета на Общината.

Глава трета. РАЗПОРЕЖДАНЕ   С   ИМОТИ   ОТ   ОБЩИНСКИЯ   ЖИЛИЩЕН   ФОНД.

Раздел първи. Определяне на критерии за образуване на продажни цени на жилищата.

Чл.36 Цените на общинските жилища, които са определени за продажба се формират на базата на следните критерии:

1.  местонахождение на жилищната сграда;

2.  строителната система на изграждане  на  сградата;

3.  степен на изграденост на инженерната инфраструктура;

4.  степен на благоустроеност на района;

5.  транспортни връзки;

6.  амортизационния срок на сградата;

7.  годините на експлоатация на сградата;

8.  площта и обема на жилището и идеалните части към него;

9.  наличие на складови и тавански помещения;

10. етажа, на който се намира жилището;

11. изложението на жилището;

12. физическото и техническото му състояние;

13. направените подобрения.  

Чл.37 Оценките на общинските жилища се извършват по пазарни цени от лицензиран оценител при съблюдаване на критериите в чл. 36.

Чл.38  Определената цена по чл.37 от тази наредба не може да бъде по - ниска от данъчната оценка на оценяваното жилище.

Чл.39 Свободните /изградени и новопостроени/ общински жилища се продават по пазарна оценка на цена не по - ниска от данъчната оценка на жилището по реда на наредбата по чл.8, ал.1 от ЗОС.

Раздел втори. Продажба на общински жилища.
Чл.40 Общинският съвет определя:

1. жилищата, които могат да се продават на правоимащи по ЗУЖВГМЖСВ;

2. тези, които могат да се продават на лица, чиито жилища се предвижда да бъдат отчуждени по реда на глава ІІІ от Закона за общинската собственост;

3. наематели настанени по административен ред, отговарящи на условията за настаняване в общинско жилище и са живели най-малко 10 години;

4. жилищата , които подлежат на свободна продажба , в случаите когато жилищните нужди на картотекираните са удовлетворени.

Чл.41 Предложенията за решенията по предходния член се внасят от кмета на Общината, заедно с цената на жилището.

Чл.42 Не могат да се продават:

1. жилища в сгради, общинска собственост, чието основно предназначение е да задоволяват административни, стопански, културни, образователни, здравни и търговски нужди;

2. резервните жилища;

3.  жилища в сгради, предвидени за премахване или освидетелствани по реда на Закона за устройство на територията;

4. жилища, за които има изрично решение на Общинския съвет. 

5. жилищата, заемани от общинските наематели, неотговарящи на нормите за настаняване в общински жилища, определени в чл.7 от наредбата.

Чл.43 /1/ Жилищата, заемани от две или повече семейства, представляващи домакинство могат да се продадат само на цялото домакинство.

/2/ Не могат да се продават жилища, в които са настанени две или повече семейства, които не образуват домакинство.


Чл.44  Продажбата на общински жилища по чл.40, т.3 се извършва по писмено искане на наемателите до кмета на Общината. Към искането се прилагат настанителна заповед, декларация за семейно положение и имотно състояние, и всички документи по чл.26, ал.1 за преценка на обстоятелствата по чл.14 от наредбата.

Чл.45 /1/ Искането се разглежда от комисията по чл.18, ал.4 и при положително становище се изготвя докладна записка до Общинския съвет заедно с пазарната цена на жилището. Наемателят внася в касата на общината 100 лв. за възлагане на оценка, която сума при покупка на жилището се намалява от режийните по ал.2.

/2/ (изм. и доп. с Решение № 1597 от Протокол № 78/25.04.2019 г.) Въз основа на решението на общинския съвет кмета на Общината издава заповед и я връчва на заинтересованото лице. В едномесечен срок от връчване на заповедта се заплащат цената на жилището, дължимите данъци и такси.

/3/ Срока по предходната алинея не тече, ако лицето не е уведомено по реда на Административен  процесуален кодекс.

/4/  След плащане на сумите по ал.2  в посочения в заповедта срок, кмета на Общината сключва договор за продажба лично с лицата по договора. Договорът по ал. 2 подлежи на вписване.

/5/ (отм. с Решение № 1597 от Протокол № 78/25.04.2019 г.)
Чл.46  /1/ Жилищата по т.4 на чл.40 от наредбата, свободни от наематели могат да се продават след решение на Общинския съвет при условия и ред, определени със ЗОС, Наредбата по чл.8, ал.2 от ЗОС след провеждане на търг или конкурс по реда и при условията на Наредбата за реда за придобиване, управление и разпореждане с общинско имущество.

/2/ След провеждането на търга или конкурса се издава заповед за определяне на спечелил кандидат - купувач. Когато бъдат извършени всички плащания, предвидени в тръжната процедура и заповедта влезе в сила се сключва договор за продажба.

/3/ Договорът по ал. 2 подлежи на вписване.

Чл.47 /1/ На граждани, с установени жилищни нужди – картотекирани по тази Наредба, може да се учреди право на строеж върху общински терени, предназначени за жилищно строителство, без провеждане на търг или конкурс, с решение на Общински съвет по цени, определени от лицензиран оценител. 

/2/ Правото на строеж може да се учреди и на правоимащи по Закона за уреждане на жилищните въпроси на граждани с многогодишни жилищноспестовни влогове или на жилищностроителни кооперации, чиито член-кооператори са такива лица, по реда на Наредбата по чл.8, ал.2 от ЗОС.

/3/ Сделката по предходните алинеи се сключва при условията на Наредбата на Общинския съвет по чл.8, ал.2 от Закона за общинската собственост, която засяга учредяването право на строеж.

Глава четвърта. ОСЪЩЕСТВЯВАНЕ НА КОНТРОЛ ВЪРХУ ПОЛЗВАНЕТО НА ОБЩИНСКИТЕ   ЖИЛИЩА,  ПРЕДОСТАВЕНИ   ПОД  НАЕМ.

Чл.48 /1/ Ежегодно в срок до 31 октомври комисия, назначена от Кмета на Общината, извършва проверка за ползването на общинския жилищен фонд, който е отдаден под наем.

/2/ При извършването на проверката комисията съставя констативни протоколи, които отразяват състоянието на всяко жилище, както и обстоятелствата,   свързани  с  неговото  ползване  –  има  ли нанесени щети върху предоставеното имущество, направени ли са подобрения, ползва ли се имота от лицата на които е предоставен и др. 

Чл.49 /1/ Когато в следствие на проверката се установи, че общинското жилище:

1. се ползва не по предназначение;

2. не се ползва от лицата на които е предоставено;

3. е свободно и не се ползва от лицата, на които е предоставено, за срок по дълъг от три месеца;

4. е повредено и е в състояние негодно за обитаване;

5. се ползва в разрез с установените правила за ползване на етажна собственост;

6.  не се полага грижата на добър стопанин.  

7.  при установяване на едно от шестте условия, комисията по чл.18, ал.4 прави мотивирано предложение до кмета на общината за прекратяване на наемните правоотношения;

8.  при смърт на настаненото лице.

/2/ Заповедта по ал.1 се връчва на неизрядните наематели и им се предоставя 14-дневен срок за освобождаване на помещението.

/3/ Ако наемателите не освободят общинското жилище в указания срок имота се освобождава по административен ред.

Чл.50 /1/ Когато наемателя не обитава общинското жилище за срок по дълъг от три месеца и това се установи от комисията по чл.49, същото подлежи на освобождаване по административен ред при спазване на разпоредбата на чл.46, ал.2 от ЗОС.

/2/ Когато наемателите на общинско жилище са извън страната и това се установи с документ от компетентен орган , което води до невъзможност да бъде връчена заповедта за освобождаване на имота същата се залепва върху общинското жилище. 

/3/ Заповедта за освобождаване на общинското жилище се залепва и на информационното табло в сградата на общинската администрация. 

/4/ За обявяването  на административния акт по реда на ал.2 и 3 се съставя констативен протокол , който се подписва от поне двама служители на общинската администрация.
/5/При издадена заповед за прекратяване на наемните правоотношения или за изземване на общинското жилище при условията и по реда на чл.65 от Закона за общинската собственост, която е обявена по реда на ГПК и същата не е получена от наемателя на общинското жилище, заповедта се счита за връчена на наемателя след залепването й на вратата на общинското жилище и на информационното табло в сградата на общинската администрация, както и по местните медии, за което се съставя констативен протокол по образец.
Чл.51 /1/ Когато  се освобождава  общинско жилище, без да присъстват настанените в него лица, това се извършва със съдействието на органите на полицията и се съставя опис на всички вещи намерени в имота.

/2/ Вещите се съхраняват от общинската администрация в срок от една година. 

/3/ Ако вещите не бъдат потърсени в срока по ал.2, те стават общинска собственост и могат да се предоставят за здравни, социални и образователни нужди на звената на общинска бюджетна издръжка.

/4/ В заповедта за освобождаване на общинското жилище се описва и процедурата за съхраняването и разпореждането с движимите вещи, намерени в имота. 

Глава пета. АДМИНИСТРАТИВНО-НАКАЗАТЕЛНИ РАЗПОРЕДБИ.

Чл.52  Лицата, които повреждат общински имоти, когато деянието не съставлява престъпление по Наказателния кодекс се наказват по тази наредба, независимо от имуществената отговорност за причинените вреди.

Чл.53  За  нарушаване  на  тази  наредба  се  налага  административно наказание - глоба в размер до 200 лв., освен ако със закон не е предвиден по-голям размер.

Чл.54  Актовете за установяване на нарушения се съставят от длъжностни лица, определени от кмета на Общината и от длъжностните лица от отдел          "Общинска собственост ".

Чл.55  За актовете, издадени от длъжностни лица на общинската администрация, наказателните постановления се издават от кмета на Община.

ДОПЪЛНИТЕЛНИ      РАЗПОРЕДБИ

§ 1  “Жилищен имот” по смисъла на тази наредба е урегулиран поземлен имот, отреден за жилищно строителство, право на строеж или на надстрояване за едно жилище, както и вещно право на ползване на жилище. 

§ 2 “Вилен имот” по смисъла на тази наредба е: вила /самостоятелна вилна сграда, етаж или част от етаж/, вилен парцел или право на строеж за една вила, както вещно право на ползване на вила или вилен парцел.

§. 3 “Самотни родители на непълнолетни деца” по смисъла на глава ІІ, раздел ІІ са родители, които поради вдовство, развод или несключване на брак, се грижат сами за отглеждане на непълнолетните си деца.

§. 4 “Полезна площ на жилището” по смисъла на тази наредба е сумарната площ на всички помещения в него, мерена по вътрешните очертания на стените, и цялата площ на балкони, лоджии, веранди и тераси, с изключение на площта, заета от ограждащите и разпределителните стени на жилището, и площта на складовите помещения – мазе, барака или таван.

§ 5 При определяне на жилищата като едностайни, двустайни и тристайни за стаи се считат помещенията с пряко осветление, предназначени за: спане /спални/, дневно пребиваване /холове/ и детски . Не се считат за стаи: кухни и кухненски боксове, вестибюли, ниши за спане, както и обслужващи помещения – бани, тоалетни, антрета, килери, складови, тавански и други помещения.

§ 6  “Жилище” по смисъла на тази наредба е самостоятелна жилищна сграда, етаж или част от етаж, който е обособен като самостоятелно жилище и който не е освидетелстван по реда на ЗУТ.

§ 7 За наемателите, настанени по административен ред, подали документи за закупуване на общински жилища до влизане в сила измененията на чл.40, т.3 и чл.44 от настоящата наредба, се прилага старият ред за закупуване на жилищата.

ПРЕХОДНИ  И  ЗАКЛЮЧИТЕЛНИ  РАЗПОРЕДБИ

§ 1. Настоящата наредба се издава на основание чл. 45а от Закона за общинската собственост.

.

